El té blanco pue atopase tamién en formes distintes de l'habitual en fueyes sueltes. Ye'l casu de lo Long Zhu, que pue traducise como 'boles (o perlles) de cuélebre'. Como'l so nome indica, preséntase como boles pequeñes, del tamañu d'una perlla, onde se combina'l color verde escuro cola pelusa blanco de los brotos. Depués de la primer infusión,  tovía caltién la forma de bola, pero nótense rizos dientro del duviellu que dan en figures como nubes. El floritu ye de color mariello, mui claro, y, al tomalo en concos azules, da nun verde xade, un color mui apreciao en China. El sabor ye dulce y delicáu y les notes suaves de xazmín llamen a beber una taza tres d'otra. Depués de la tercer infusión, les fueyes van abriendo y nótense les nervadures, qu'asemeyen a escames de cuélebre, y, en conxuntu, respuenden a la definición del poeta Lu Wu de cómo tienen que  ser les fueyes de té: «tener pliegues como les botes de cueru de los xinetes tártaros, tar rizaes como la papada d'un güe poderosu, desenrollase como la niebla que s'alza d'un barrancu, brillar como un llagu tocáu pol céfiru y ser húmedes y blandes como la bona tierra regao pol agua».